จัดกลุ่ม 4 หุ้นสุดแกร่ง! รับจังหวะน้ำมันร่วง
จัดกลุ่ม 4 หุ้นสุดแกร่ง! รับจังหวะน้ำมันร่วง
6 ก.ค. 2559

บล.ซีไอเอ็มบี (ประเทศไทย) ระบุในบทวิเคราะห์ (6 ก.ค.) โดยแนะนำซื้อเก็งกำไรหุ้นที่ได้ประโยชน์จากการปรับลดลงของราคาน้ำมัน บริษัท เอเชีย เอวิเอชั่น จำกัด (มหาชน) หรือ AAV ,บริษัท การบินกรุงเทพ จำกัด (มหาชน) หรือ BA ,บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG และ บริษัท ทิปโก้แอสฟัลท์ จำกัด (มหาชน) หรือ TASCO ซึ่งเป็นหุ้นที่ได้ประโยชน์จากการปรับลดลงแรงของราคาน้ำมันเมื่อคืนนี้
โดยราคาน้ำมันดิบปรับลดลง 2.39 ดอลลาร์/บาร์เรลหรือ -4.9% ปิดที่46.60 ดอลลาร์/บาร์เรล เนื่องจากความกังวลว่าเศรษฐกิจทั่วโลกจะมีแนวโน้มชะลอตัวลงจากผลกระทบของ Brexit ซึ่งจะทำให้ความต้องการใช้น้ำมันปรับตัวลดลงด้วย หลังมีรายงานจากธนาคารกลางอังกฤษ (BOE) ว่าความเสี่ยงจาก Brexit เริ่มก่อตัวขึ้นแล้วและสถานการณ์ด้านเสถียรภาพทางการเงินของสหราชอาณาจักรในขณะนี้ก็กำลังเผชิญความท้าทาย ส่งผลให้ค่าเงินดอลลาร์แข็งค่าขึ้น (เป็นลบกับสินทรัพย์เสี่ยง) และอัตราผลตอบแทนพันธบัตรรัฐบาลสหรัฐอายุ 10 ปี (Bond yield) ลดลงต่ำสุดเป็นประวัติการณ์ที่ระดับ 1.378% (หมายความว่านักลงทุนเข้าซื้อ Bond เพราะกลัวความเสี่ยง)
นอกจากนั้นตลาดยังได้รับแรงกดดันจากรายงานว่าไนจีเรียผลิตน้ำมันเพิ่มขึ้น 90,000บาร์เรล/วันในเดือนพ.ค. ขณะที่ซาอุดิอาระเบียก็ผลิตน้ำมันเพิ่มขึ้น 70,000 บาร์เรล/วัน